Finlandia

Finlandia (Suomi in finlandese, le lingua official le plus grande de Finlandia; Finland in svedese, le alter lingua official), es un pais in Scandinavia. Illo es bastante nove, proque le stato esseva un "principato autonome" de Russia de 1808 a 1917; ante alora, illo esseva regite per Svedia de 1154 a 1808.

Le prime habitantes arrivava al pais 10 900 annos retro. In le epocha medieval Svedia conquireva le parte occidental del pais, e le stato de Novgorod (Russia) le parte oriental. 

In 1809 Finlandia deveniva un parte del imperio de Russia secundo le pacto de Tilsit inter Napoleon e tsar Alexander I de Russia. Ma le nove principato del tsar reteneva un autonomia distincte, e con un proprie codice de leges, derivate ab Svedia, e con un proprie administration civil, que travaliava in svedese e finnese. 

Le independentia esseva attingite in decembre 1917 a causa del chaos in Russia post le colpo de stato de Lenin e su bolshevikos un mense antea. Post un breve guerra civil in 1918 inter le "blancos" (le bloc conservative) e le "rubeos" (le sinistre revolutionari) que concludeva in un defaite "rubee", Finlandia deveniva un membro del familia del paises democratic scandinave. 

Depost, inter 1939 e 1944, Finlandia participava in le secunde guerra mundial, in que illo perdeva un grande parte de su territorio. Post le guerra Finlandia ageva como un pais neutral durante le guerra frigide. Le pais esseva dirigite alora per le presidente Urho Kekkonen, qui governava de 1956 a 1981.

Hodie, Finlandia es cognoscite in le mundo pro un alte nivello de technologia. Illac on produce per exemplo telephonos cellular de Nokia. Post le disintegration del Union Sovietic le pais se jungeva al Union Europee. Comocunque, nunc le cambio demographic causa un grande defia pro le disveloppement del pais.

Le capital del pais es Helsinki. Altere citates importante es Espoo, Vantaa, Turku, Tampere, Oulu, Kuopio, Joensuu, Rovaniemi e Jyväskylä.

 Vita politic 

In le parlamento finlandese il ha 200 membros, eligite cata quatro annos.

Situation post le election del april 2011:

 Partito Central		35
 Partito Social-democrate	42
 Partito del Coalition (dextra)	44
 Union del Sinistra 	 	12
 Union Verde 	 	 	10
 Partito popular svedese 	10
 Partito Democrate Cristian 	6
 Le ver finnos 	 	 	38
 Grupo sinistra 2
 "Muutos 2011" 1

Le proxime election habera loco in le anno 2015.

 Finlandeses cognoscite 

 Jean Sibelius
 Mannerheim
 Tove Jansson, autor de libros Moomin
 Paavo Nurmi
 Mika Waltari
 Martti Ahtisaari
 Linus Torvalds

 Vide etiam 
 Hjalmar Magnus Eklund
 Ligamines externe 
Un pagina administrate per le ministro de affaires exterior de Finlandia (in anglese)